ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ስለምንታይ እዩ ኣብ ኣሜሪካ ጃምላዊ ቕትለት ዝበዝሕ ዘሎ 9 ሕዳር 2017 ምንጪ ስእሊ, Getty Images ኣብ ታሪኽ ኣሜሪካ ካብ ዝተፈፀሙ መጥቃዕትታት ተኹሲ፡ ሰለስተ ካብቶም ዝኸፍኡ ዝበሃሉ ሓሙሽተ ኣብ ዝሓለፉ 16 ኣዋርሕ እዮም ተፈፂሞም። እቲ ፍፃመ ብ1949 ኣብ ካምደን ኒውጀርሲ ካብ ዝተቐተሉ 13 ሰባት'ዩ ዝጅምር። ሽዑ፡ ኣባል ሰራዊት ኣሜሪካ ነበር ሆዋርድ ኡንሩህ ብዝኸፈቶ ተኹሲ ጎረባብቲ ቀቲሉ። ኣብ ዝሓለፈ ዓሰርተታት ዓመታት እቲ ቁፅሪ መጥቃዕቲ ተኹሲ እናወሰኸ መፂኡ። ብ1966 ኣብ ቀጽሪ ዩኒቨርሲቲ ቴክሳስ ብዝተፈፀመ መጥቃዕቲ 16 ሰባት፣ ብ1984 ከኣ፡ ኣብ ካሊፎርንያ ሳን ይሲደሮ ኣብ ዝተባህለ ማክዶናል -21 ሰባት ተቐቲሎም። ኣብ ዝሓለፈ ወርሒ ከኣ፡ ኣብ ላስ ቬጋስ 58 ኣብ ቴክሳስ ከኣ 26 ሰባት ብዘስካሕክሕ ኣገባብ ህይወቶም ሓሊፉ። ኣብ ዝበሃሉ ድማ፡ ኣብ ዝሓለፈ ወርሒ ብዝተፈፀሙ መጥቃዕትታት፡ ቅድሚኡ ከኣ ኣብ ወርሒ ሰነ 2016፡ ኣብ ኦርላንዶ ኣብ ሓደ ምሸታዊ መዘናግዒ ብዝተኸፈተ ተኹሲ 49 ሰባት ከምዝተቐተሉ ይዝከር። ምኽንያት ናይዚ ዘስካሕክሕ ተግባራት ብዙሕን ዝተሓላለኸን ስለዝኾነ ኣብ ኣህዛብ ዓለምን ኣሜሪካን ንምርድኡ ተጸጊሞም ኣለዉ። ተንተንቲ እምበኣር ምኽንያትን ረቛሕን ናይቲ ዘጋጥም ዘሎ መጥቃዕቲ ክኸውን ይኽእል ዝብልዎ ከምዚ ዝስዕብ ክብሉ ይግምግሙ፡ ኣጽዋር ብብዝሒ ስለዝቐትሉ - ሓይሊ እዮም እቶም ኣጥቃዕቲ ብዙሕ ዝሉጎም ካዝናታት ዘለዎ፡ በድራጋ ተኹሲ ብዙሕ ሰብ ከውድቕ ዝኽእል ዓይነት ኣጽዋር እዮም ዝጥቀሙ። ካብ ክፍሊ ጥዕና ሃርቫርድ ሚስተር ዴቪድ "ብዙሕ ጠያይት ብዝሉጎም ብረት ኣብ ሓጺር ግዜ ብዙሕ ሰብ ከውድቕ ይኽእል'ዩ" ይብል። ምንጪ ስእሊ, Getty Images ኣብ መባእታ ቤት ትምህርቲ ሳንዲ ሁክ ኒውታውን 26 ሰባት ዝቐተለ ኣዳም ላንዛን ኣብ 2012 ኣብ ኣውሮራ ኮሎራዶ 12 ሰባት ዝቐተል ጄምስ ሆልምስ እዚ ዝተገልጸ ኣውቶማቲክ ጠብናጁ እዮም ተጠቒሞም። ሰነዳት ከምዘመልክቶ ብኸምዚ ዝተገልጸ ዓይነት ጠበናጁ ዝተፈጸሙ መጥቃዕትታት ብዙሕ ክሳራ እዮም ኣስዒቦም። ሕጊ እንታይ ይብል?
